钦定古今图书集成/明伦汇编/氏族典/第255卷 > 王平
## 钦定古今图书集成/明伦汇编/氏族典/第255卷 > 王平

按《蜀志王平传》：“平字子均，巴西宕渠人也。本养外家
何氏，后复姓王。随杜濩朴胡诣洛阳，假校尉，从曹公
征汉中，因降先主，拜牙门将裨将军。建兴六年，属参
军马谡先锋。谡舍水上山，平规谏不用，大败于街亭，
众尽星散，惟平所领千人，鸣鼓自持，魏将张郃疑其
伏兵，不往偪也。于是徐徐收合诸营，遗迸率将士而”
还。丞相亮既诛马谡，平特见崇显，加拜参军。十五年，
封安汉侯。延熙元年，大将军蒋琬住沔阳，平为前护
军，署琬府事。六年，拜前监军、镇北大将军，统汉中。七
年春，魏大将军曹爽率步骑十馀万向汉川，前锋已
在骆谷。时汉中守兵不满三万，诸将大惊。平曰：“汉中
去涪垂千里，贼若得关，便为祸也。今宜先遣刘护军
据兴势，平为后拒，比尔间涪，军行至此，计之上也。”及
大将军费祎自成都至，魏军退还，如平本策。是时邓
艾在东，马忠在南，平在北境，咸著名迹。平生长戎旅，
手不能书，所识不过十字，而口授作书，皆有意理，使
人读《史》《汉》诸纪传，听之备知大义，往往论说，不失其
指。十一年，卒。子训嗣。